**12/21/2010**

**Nr 2010 / 3**

**Nobelaktiviteter**
I forbindelse med tildelingen av årets fredspris  samarbeidet Norsk PEN med Amnesty om et frokostseminar 10. desember.  PEN Internationals presiden John Ralston Saul og representanter for Independent Chinese PEN Center satt i panelet under det to timer lange møtet som fikk mye oppmerksomhet i internasjonale medier, men svært lite i norske.  Til stede på seminaret var også Liu Xiaobo´s tomme stol.  Dette er en annen stol enn den som sto tom under selve Nobelprisseremonien.  “Vår” stol er et initiativ fra våre kolleger i Skotsk PEN som, i samarbeid med studenter og lærere på en kunsthøgskole i Skotland, har laget en rekke slike stoler som brukes til å symbolisere fraværet til en fengslet forfatter.  Stolen, som du finner bilde av på vår hjemmeside, inneholder sitater av Liu Xiaobo på engelsk og kinesisk.

**Nye hjemmesider**
De nye hjemmesidene er nå lansert og vi håper at både medlemmer og andre interesserte bruker sidene aktivt og gjerne melder tilbake med forslag til forbedringer.  Vi arbeider fortsatt med en engelskspråklig del som vil bli lansert til neste år.  I tillegg vil det bli lagt opp til blogging og elektronisk tilslutning til opprop og protestbrev.

**Vinterens arrangementer**Vi starter vinterens seminarserie på Litteraturhuset 18. januar med Dansk PENs leder, journalisten Anders Jerichow, som presenterer sin bok om karikaturtegninger og kulturelle konflikter.  Han samtaler med Jyllandspostens kulturredaktør Flemming Rose som i sin tid publiserte de famøse karikaturtegningene.  I et sidepanel vil høyskolelektor  Nazneen Khan-Østrem  og redaktør Vebjørn Selbekk kommentere samtalen mellom de to fra et norsk perspektiv.

15. februar vil den tyrkisk/britiske forfatteren og tidligere leder for PEN Internationals Writers in Prison Committee, Moris Farhi, holder sitt foredrag “The Courage to Forget”  der han spør om vi har mot til å glemme kriger og konflikter  for å komme videre.  Han vil også bli intervjuet  av NRK-journalist Christian Borch og det åpnes opp for debatt etter foredraget.

Senere på våren vil Ann-Magrit Austenås bok “Arven etter Sataniske Vers” bli presentert og vi håper også å få til et arrangement med den tidligere dødsdømte, afghanske journalisten Seyed Pervez Kambakhsh.

**PEN-kongressen 2010: Eugene Schoulgin gikk av, Philo Ikonya inn i styret**Under årets PEN-kongress i Tokyo ble avtroppende internasjonal sekretær Eugene Schoulgin behørig hyldet for sin omfattende innsats for PEN International.  Han ble etterfulgt av japanske Takeaki Hori.  Til Norsk PENs store glede ble også Oslo fribyforfatter og leder i eksil av Kenyansk PEN, Philo Ikonya, valgt inn i det internasjonale styret.  En mer omfattende orientering om kongressen finnes på PEN Internationals hjemmesider:<http://www.internationalpen.org.uk/go/news/press-release-29-september-2010>

**Observasjonsreise til Tyrkia**Anders Heger reiste som representant for IPA (International Publishers Association) og Norsk PEN og PEN International for å observere ytringsfrihetsrettsaker i Istanbul  7. og 8 desember.  Den første saken, reist mot forlaget Sel og forleggeren Irfan Sanci for å ha utgitt Guillaume Apollinaires "Den unge Don Juans eventyr", endte med frifinnelse. Neste dags sak mot menneskerettighetsaktivisten og forfatteren Dogan Akhali ble utsatt, og forfatteren løslatt fra varetekt.

**Religious Defamation: Oslo og  Geneve**Norsk PEN fulgte opp sitt arbeid med såkallt “religious defamation” eller religionskritikk gjennom seminarer i Oslo (“Tåler Gud kritikk? Om religion og ytringsfrihet” 9. september) og Geneve (“Faith and free speech: Defamation of religion and freedom of expression”, 16. September), det siste omfattende dokumenter med referat og video under “Nyheter” på våre hjemmesider.

**TMG – møte med Frank la Rue**Generalsekretær Carl Morten Iversen deltok som representant for Tunisian Monitoring Group (TMG) på et møte med FNs spesialrapportør for ytringsfrihet, Fran La Rue, i Geneve 1. desember.  På møtet orienterte vi om situasjonen i Tunisia og drøftet mulige strategier for å sikre La Rue en offisiell invitasjon til landet, noe som kreves hvis han skal avlegge et offisielt besøk.  En mulig vei å gå er å lobbe EU som for tiden forhandler med Tunisia som ønsker å oppnå en samarbeidsavtale med såkallt “advanced status”.

**Styret gir julegave fra CappelenDamm videre til PEN Emergency Fund**Forlaget CappelenDamm gir hvert år et pengebeløp som  julegave til en organisasjon som arbeider for litteratur og/eller ytringsfrihet.  Årets gave – kr 50.000,- gikk til Norsk PEN.  Styret har vedtatt å gi gaven videre som et tilskudd til PEN Emergency Fund, et internasjonalt fond som yter krisehjelp til skribenter, forleggere og journalister i fare.

**Årets Ossietzkypris til Mansur Koushan**Ossietzkyprisen 2010 ble tildelt den iranske dramatiker, forfatter og regissør Mansur Koushan på Fengslede Forfatteres Dag 2010.  Koushan og hans familie bor i Stavanger der han også har vært fribyforfatter i en toårsperiode.

**Uttalelse om Wikileaks**Norsk PEN forsvarer Wikileaks rett til å gjøre vesentlig informasjon tilgjengelig.  Internasjonale informasjonsnettverk bidrar til at folk oppdager nye fakta og stiller regjeringer til ansvar. Norsk PEN ser dette som en naturlig forlengelse av sitt årelange engasjement for ytringsfrihet, krav om åpenhet og befolkningens rett til informasjon og kunnskap.  Les hele uttalelsen på<http://www.norskpen.no/ArticleDetails/tabid/64/ArticleID/656/Default.aspx>

**Nye medlemmer**
Journalistene Erlend Kester Moe og Birgitte Kjos Fonn,  skribentene  Hilde Aga Brun og Ainna Zaiba Mahsud.

**Vi ønsker alle våre medlemmer, kolleger og samarbeidspartnere en riktig god jul!**